“แอพเพิล เวลธ์” ร่อนแถลงการณ์ไม่เอี่ยวคดีเงินดิจิทัลฉาว ยัน “ประสิทธิ์” แค่อดีตพนักงาน
“แอพเพิล เวลธ์” ร่อนแถลงการณ์ไม่เอี่ยวคดีเงินดิจิทัลฉาว ยัน “ประสิทธิ์ ศรีสุวรรณ” แค่อดีตพนักงาน
10 ส.ค. 2561

นายวรากรณ์ กุนทีกาญจน์ ประธานเจ้าหน้าที่บริหาร บริษัท หลักทรัพย์แอพเพิล เวลธ์ จำกัด (มหาชน) เปิดเผยว่า เพื่อความขัดเจนและเข้าใจที่ถูกต้องตรงกัน กรณีที่มีข่าวเรื่องคดีทุจริตการลงทุนในเงินสกุลดิจิตัล “ดราก้อน คอยน์” นั้น บริษัทฯ ขอยืนยันว่าบริษัทไม่ได้เกี่ยวข้องใดๆ กับกรณีดังกล่าว
ส่วนที่มีชื่อของ นายประสิทธิ์ ศรีสุวรรณ ซึ่งเคยเป็นอดีตประธานกรรมการบริหาร ของบริษัทฯนั้น ในปัจจุบันบุคคลดังกล่าวไม่มีส่วนเกี่ยวข้องใดๆ กับบริษัท โดยนายประสิทธิ์ ไม่ได้เป็นกรรมการ หรือมีอำนาจการบริหาร และไม่ได้เป็นพนักงานของบล.แอพเพิล เวลธ์ แต่ประการใด
ทั้งนี้เรื่องดังกล่าวเป็นเรื่องส่วนบุคคล บริษัทฯไม่มีส่วนเกี่ยวข้อง และขอยืนยันว่าการดำเนินธุรกิจในช่วงที่ผ่านมาบริษัทให้ความสำคัญและยึดมั่นในเรื่องของความโปร่งใส มีธรรมาภิบาล สามารถตรวจสอบได้ อีกทั้งอยู่ภายใต้การกำกับดูแลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งมีการตรวจสอบเป็นประจำทุกปีอยู่แล้ว